               ЕВРОПЕЙСКА КОМИСИЯ
            Брюксел, 15.10.2018
            COM(2018) 688 final
            2018/0361(NLE)
            Предложение за
            РЕШЕНИЕ НА СЪВЕТА
            относно финансовите вноски, които трябва да бъдат платени от държавите членки за финансиране на Европейския фонд за развитие, включително горната граница за 2020 г., годишния размер за 2019 г., първата част от вноската за 2019 г. и индикативна необвързваща прогноза за очакваните годишни размери на вноските за годините 2021 и 2022

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

                  Предложението се отнася до:

                  –
                        горната граница на годишната сума на вноските за 2020 г.;

                  –
                        годишната сума на вноските за 2019 г.;

                  –
                        Размерът на първата част от вноската за 2019 г.;

                  –
                        необвързваща прогноза за очаквания годишен размер на вноските за годините 2021 и 2022.

                  11-ят Европейски фонд за развитие (ЕФР) и другите ЕФР, чието действие все още не е приключило (т.е. осмият, деветият и 10-ят ЕФР), се управляват съгласно следните правила:

                  - действащото Споразумение за партньорство между членовете на Групата страни от Африка, Карибите и Тихоокеанския басейн, от една страна, и Европейската общност и нейните държави членки, от друга страна („Споразумението за партньорство АКТБ—ЕС“), с последните му изменения
                     1
                  ;

                  - Вътрешното споразумение между представителите на правителствата на държавите — членки на Европейския съюз, заседаващи в рамките на Съвета, относно финансирането на помощта от Европейския съюз съгласно многогодишната финансова рамка за периода 2014—2020 г. в съответствие със Споразумението за партньорство АКТБ—ЕС и за разпределението на финансовата помощ за отвъдморските страни и територии, за които се прилага част четвърта от Договора за функционирането на Европейския съюз
                     2
                   („Вътрешното споразумение за 11-ия ЕФР“);

                  - Регламент (ЕС) 2015/323 на Съвета относно финансовия регламент, приложим за 11-ия Европейски фонд за развитие
                     3
                   („Финансовият регламент за 11-ия ЕФР“).

                  Посочените по-горе документи съдържат многогодишните поети задължения от страна на държавите членки за финансова подкрепа на ЕФР. Във Финансовия регламент за 11-ия ЕФР се предвиждат редовни вноски на държавите членки за ЕФР по предварително определени финансови задължения. Редовните вноски се задействат с технически решения на Съвета, които отразяват изпълнението на поетите финансови задължения, за които е взето решение предварително.

                  Поради това някои от позициите в обяснителния меморандум не се прилагат за поканите за редовни вноски като настоящата.

               •Съгласуваност с действащите разпоредби в тази област на политиката

                  Вж. точка 1. Основания и цели на предложението.

               •Съгласуваност с други политики на Съюза

                  Вж. точка 1. Основания и цели на предложението.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

                  Съгласно член 7 от Вътрешното споразумение
                     4
                   вноските на държавите членки за 11-ия ЕФР се одобряват посредством решение на Съвета, прието с квалифицирано мнозинство.

                  Съгласно член 21, параграф 7 от Финансовия регламент за 11-ия ЕФР сумата, управлявана от Комисията, и сумата, управлявана от Европейската инвестиционна банка (ЕИБ), се определят поотделно.

                  В съответствие с член 52 от Финансовия регламент за 11-ия ЕФР ЕИБ изпрати на Комисията актуализираните си прогнози за поетите задължения и за плащанията по инструментите, които управлява.

                  Съгласно член 22, параграф 1 от Финансовия регламент за 11-ия ЕФР поканите за вноски първо оползотворяват една след друга сумите, предвидени за предходните ЕФР. Поради това поканите за вноски в настоящото предложение се отнасят до суми по 10-ия ЕФР за ЕИБ и суми по 11-ия ЕФР за Европейската комисия.

                  В съответствие с член 21, параграф 2 от Финансовия регламент за 11-ия ЕФР Съветът взема решение по настоящото предложение до 15 ноември.

                  В член 23, параграф 1 от Финансовия регламент за 11-ия ЕФР се предвижда, че когато държава членка не плати дължимата част от вноската до определения краен срок, от нея се изисква да плати лихва върху неизплатената сума. Условията на плащане на лихвата са посочени в същия член.

               •Субсидиарност (при неизключителна компетентност)

                  Вж. точка 1. Основания и цели на предложението.

               •Пропорционалност

                  Вж. точка 1. Основания и цели на предложението.

               •Избор на инструмент

                  Вж. точка 1. Основания и цели на предложението.

               2018/0361 (NLE)

               Предложение за

               РЕШЕНИЕ НА СЪВЕТА

               относно финансовите вноски, които трябва да бъдат платени от държавите членки за финансиране на Европейския фонд за развитие, включително горната граница за 2020 г., годишния размер за 2019 г., първата част от вноската за 2019 г. и индикативна необвързваща прогноза за очакваните годишни размери на вноските за годините 2021 и 2022

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за Европейския съюз и Договора за функционирането на Европейския съюз,

               като взе предвид Вътрешното споразумение между представителите на правителствата на държавите — членки на Европейския съюз, заседаващи в рамките на Съвета, относно финансирането на помощта от Европейския съюз съгласно многогодишната финансова рамка за периода 2014—2020 г. в съответствие със Споразумението за партньорство АКТБ—ЕС и за разпределението на финансовата помощ за отвъдморските страни и територии, за които се прилага част четвърта от Договора за функционирането на Европейския съюз
                  5
                („Вътрешното споразумение“), и по-специално член 7, параграф 2 от него,

               като взе предвид Регламент (ЕС) 2015/323 на Съвета от 2 март 2015 г. относно Финансовия регламент, приложим за 11-ия Европейски фонд за развитие
                  6
               , и по-специално член 21, параграф 2 от него,

               като взе предвид предложението на Европейската комисия,

               като има предвид, че:

               (1)В съответствие с процедурата, установена в член 21, параграф 2 от Регламент (ЕС) 2015/323 на Съвета, в срок до 15 октомври 2018 г. Комисията представя предложение, в което се определят: а) горната граница на вноската за 2020 г.; б) годишната сума на вноската за 2019 г.; в) размерът на първата част от вноската за 2019 г.; и г) индикативна необвързваща прогноза за очаквания годишен размер на вноските за годините 2021—2022.

               (2)В съответствие с член 52 от Регламент (ЕС) 2015/323 на Съвета Европейската инвестиционна банка изпрати на Комисията актуализираните си прогнози за поетите задължения и за плащанията по инструментите, които управлява.

               (3)В член 22, параграф 1 от Регламент (ЕС) 2015/323 на Съвета се предвижда, че поканите за вноски първо усвояват сумите, предвидени за предходни ЕФР. Следователно следва да се отправи покана за внасяне на средства по 10-ия ЕФР за ЕИБ и по 11-ия ЕФР за Комисията.

               (4)С Решение (ЕС) 2017/2171 на Съвета
                  7
                горната граница на годишния размер на вноските на държавите членки за ЕФР за 2019 г. бе определена на 4 600 000 000 EUR за Комисията и на 300 000 000 EUR за ЕИБ.

               ПРИЕ НАСТОЯЩОТО РЕШЕНИЕ:

               Член 1

               Горната граница на годишната сума на вноските на държавите членки за ЕФР за 2020 г. възлиза на 4 900 000 000 EUR. Тя се дели на 4 600 000 000 EUR за Комисията и на 300 000 000 EUR за ЕИБ.

               Член 2

               Годишната сума на вноските на държавите членки за ЕФР за 2019 г. възлиза на 4 700 000 000 EUR. Тя се дели на 4 400 000 000 EUR за Комисията и на 300 000 000 EUR за ЕИБ.

               Член 3

               Отделните вноски за Европейския фонд за развитие, които държавите членки трябва да платят на Европейската комисия и на Европейската инвестиционна банка като първа част от вноската за 2019 г., са посочени в таблицата в приложението към настоящото решение.

               Член 4

               Индикативната необвързваща прогноза за очаквания годишен размер на вноските за 2021 г. възлиза на 4 000 000 000 EUR за Комисията и на 300 000 000 EUR за ЕИБ, а тази за 2022 г. възлиза на 3 500 000 000 EUR за Комисията и на 400 000 000 EUR за ЕИБ.

               Член 5

               Настоящото решение влиза в сила в деня на приемането му.

               Адресати на настоящото решение са държавите членки.

               Съставено в Брюксел на […] година.

                     За Съвета

                     Председател

                     (1)

                        ОВ L 317, 15.12.2000 г., стр. 3.

                     (2)

                        ОВ L 210, 6.8.2013 г., стр. 1.

                     (3)

                        ОВ L 58, 3.3.2015 г., стр. 17—38.

                     (4)

                        Вътрешно споразумение между представителите на правителствата на държавите — членки на Европейския съюз, заседаващи в рамките на Съвета, относно финансирането на помощта от Европейския съюз съгласно многогодишната финансова рамка за периода 2014—2020 г. в съответствие със Споразумението за партньорство АКТБ—ЕС и за разпределението на финансовата помощ за отвъдморските страни и територии, за които се прилага част четвърта от Договора за функционирането на Европейския съюз

                     (5)

                        ОВ L 210, 6.8.2013 г., стр. 1.

                     (6)

                        ОВ L 58, 3.3.2015 г., стр. 17.

                     (7)

                        Решение (ЕС) 2017/2171 на Съвета от 20 ноември 2017 г. относно финансовата вноска, която трябва да бъде платена от държавите членки за финансиране на Европейския фонд за развитие, включително горната граница за 2019 г., годишния размер за 2018 г., първата част от вноската за 2018 г. и индикативна необвързваща прогноза за очаквания годишен размер на вноските за 2020 и 2021 г. (ОВ L 306, 22.11.2017 г., стр. 21).

    ---documentbreak---

               ЕВРОПЕЙСКА КОМИСИЯ
            Брюксел, 15.10.2018
            COM(2018) 688 final
            ПРИЛОЖЕНИЕ
            Предложение за
            РЕШЕНИЕ НА СЪВЕТА
            относно финансовите вноски, които трябва да бъдат платени от държавите членки за финансиране на Европейския фонд за развитие, включително горната граница за 2020 г., годишния размер за 2019 г., първата част от вноската за 2019 г. и индикативна необвързваща прогноза за очакваните годишни размери на вноските за годините 2021 и 2022

               ПРИЛОЖЕНИЕ

                        ДЪРЖАВИ ЧЛЕНКИ

                        Коефициент за 10-ия ЕФР (в %)

                        Коефициент за 11-ия ЕФР (в %)

                        Първа част от вноската за 2019 г. (в EUR)

                        Общо

                        Комисия

                        ЕИБ

                        11-и ЕФР

                        10-и ЕФР

                        БЕЛГИЯ

                        3,53

                        3,24927

                        64 985 400,00

                        3 530 000,00

                        68 515 400,00

                        БЪЛГАРИЯ

                        0,14

                        0,21853

                        4 370 600,00

                        140 000,00

                        4 510 600,00

                        ЧЕШКА РЕПУБЛИКА

                        0,51

                        0,79745

                        15 949 000,00

                        510 000,00

                        16 459 000,00

                        ДАНИЯ

                        2,00

                        1,98045

                        39 609 000,00

                        2 000 000,00

                        41 609 000,00

                        ГЕРМАНИЯ

                        20,50

                        20,57980

                        411 596 000,00

                        20 500 000,00

                        432 096 000,00

                        ЕСТОНИЯ

                        0,05

                        0,08635

                        1 727 000,00

                        50 000,00

                        1 777 000,00

                        ИРЛАНДИЯ

                        0,91

                        0,94006

                        18 801 200,00

                        910 000,00

                        19 711 200,00

                        ГЪРЦИЯ

                        1,47

                        1,50735

                        30 147 000,00

                        1 470 000,00

                        31 617 000,00

                        ИСПАНИЯ

                        7,85

                        7,93248

                        158 649 600,00

                        7 850 000,00

                        166 499 600,00

                        ФРАНЦИЯ

                        19,55

                        17,81269

                        356 253 800,00

                        19 550 000,00

                        375 803 800,00

                        ХЪРВАТИЯ

                        0,00

                        0,22518

                        4 503 600,00

                        0,00

                        4 503 600,00

                        ИТАЛИЯ

                        12,86

                        12,53009

                        250 601 800,00

                        12 860 000,00

                        263 461 800,00

                        КИПЪР

                        0,09

                        0,11162

                        2 232 400,00

                        90 000,00

                        2 322 400,00

                        ЛАТВИЯ

                        0,07

                        0,11612

                        2 322 400,00

                        70 000,00

                        2 392 400,00

                        ЛИТВА

                        0,12

                        0,18077

                        3 615 400,00

                        120 000,00

                        3 735 400,00

                        ЛЮКСЕМБУРГ

                        0,27

                        0,25509

                        5 101 800,00

                        270 000,00

                        5 371 800,00

                        УНГАРИЯ

                        0,55

                        0,61456

                        12 291 200,00

                        550 000,00

                        12 841 200,00

                        МАЛТА

                        0,03

                        0,03801

                        760 200,00

                        30 000,00

                        790 200,00

                        НИДЕРЛАНДИЯ

                        4,85

                        4,77678

                        95 535 600,00

                        4 850 000,00

                        100 385 600,00

                        АВСТРИЯ

                        2,41

                        2,39757

                        47 951 400,00

                        2 410 000,00

                        50 361 400,00

                        ПОЛША

                        1,30

                        2,00734

                        40 146 800,00

                        1 300 000,00

                        41 446 800,00

                        ПОРТУГАЛИЯ

                        1,15

                        1,19679

                        23 935 800,00

                        1 150 000,00

                        25 085 800,00

                        РУМЪНИЯ

                        0,37

                        0,71815

                        14 363 000,00

                        370 000,00

                        14 733 000,00

                        СЛОВЕНИЯ

                        0,18

                        0,22452

                        4 490 400,00

                        180 000,00

                        4 670 400,00

                        СЛОВАКИЯ

                        0,21

                        0,37616

                        7 523 200,00

                        210 000,00

                        7 733 200,00

                        ФИНЛАНДИЯ

                        1,47

                        1,50909

                        30 181 800,00

                        1 470 000,00

                        31 651 800,00

                        ШВЕЦИЯ

                        2,74

                        2,93911

                        58 782 200,00

                        2 740 000,00

                        61 522 200,00

                        ОБЕДИНЕНО КРАЛСТВО

                        14,82

                        14,67862

                        293 572 400,00

                        14 820 000,00

                        308 392 400,00

                        ОБЩО ЕС-28

                        100,00

                        100,00

                        2 000 000 000,00

                        100 000 000,00

                        2 100 000 000,00


               ЕВРОПЕЙСКА КОМИСИЯ
            Брюксел, 30.10.2018
            COM(2018) 717 final
            2018/0369(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Съюза в рамките на седмата сесия на срещата на страните по Споразумението за опазване на мигриращите водолюбиви птици от Африка и Евразия (AEWA) във връзка с някои изменения на приложение 3 към Споразумението

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която трябва да се заеме от името на Съюза в рамките на седмата сесия на срещата на страните по Споразумението за опазване на мигриращите водолюбиви птици от Африка и Евразия (AEWA) във връзка с предвиденото приемане на някои изменения на приложение 3 към него.

               2.Контекст на предложението

               2.1.Споразумение за опазване на мигриращите водолюбиви птици от Африка и Евразия

               Споразумението за опазване на мигриращите водолюбиви птици от Африка и Евразия („Споразумението“) има за цел опазването на мигриращите водолюбиви птици и техните местообитания в Африка, Европа, Близкия Изток, Централна Азия, Гренландия и Канадския архипелаг. Споразумението влезе в сила на 1 ноември 1999 г.

               Разработено в рамките на Конвенцията за опазване на мигриращите видове диви животни (CMS) и управлявано от Програмата на ООН по околната среда (ЮНЕП), AEWA обединява държавите и по-широката международна общественост по въпросите на опазването в усилията им да установят координирано опазване и управление на мигриращите водолюбиви птици в целия им път на миграция.

               Европейският съюз е договаряща се страна по Споразумението от 1 октомври 2005 г.
                  1
                Понастоящем договарящите се страни са седемдесет и седем, като четиридесет и една са от Евразия (включително ЕС), а тридесет и шест са от Африка.

               Двадесет и пет държави членки са страни по Споразумението
                  2
               .

               Директива 2009/147/ЕО относно опазването на дивите птици (Директивата за птиците)
                  3
                въвежда в законодателството на Съюза ангажиментите, посочени в Споразумението. Директивата за птиците се отнася до опазването на всички видове естествено живеещи в диво състояние птици на европейската територия на държавите членки, за които се прилага Договорът. Тя има за цел защитата, управлението и регулирането на тези видове и урежда тяхното използване.

               2.2.Срещата на страните

               Срещата на страните (СС) е главният орган за вземане на решения по споразумението. Тя има правомощия да преразглежда приложенията към Споразумението и се свиква на всеки три години. Всяка страна има един глас, но регионалните икономически интегрирани организации като Европейския съюз упражняват правата си да гласуват с брой гласове, равен на броя на техните държави членки, които са страни по Споразумението. Всички изменения на приложения се приемат с мнозинство от две трети от присъстващите на сесията страни.

               Седмата сесия на срещата на страните по Споразумението ще се проведе от 4 до 8 декември 2018 г. в Южна Африка.

               2.3.Предвиденият акт   на срещата на страните

               От 4 до 8 декември 2018 г. по време на седмата   сесия на срещата на страните трябва   да бъде приета Резолюция 7.3
                  4
                относно изменения в приложенията към Споразумението в съответствие с член X, параграф 5 от Споразумението   („предвидения акт“).

               Целта на предвидения акт е да се внесат изменения в приложения 2 и 3 (План за действие) към Споразумението. Приложение 2 се състои от списък на мигриращите водолюбиви птици, за които се отнася Споразумението. В приложение 3 се посочват дейностите, които страните са длъжни да предприемат във връзка с приоритетните видове. Приоритетните видове са изброени в таблица 1 от приложение 3 съгласно определени критерии, посочени в таблица 1.

               В член II от Споразумението се предвижда следното: „Страните се задължават да вземат координирани мерки за поддържане на мигриращите водолюбиви видове птици в благоприятен природозащитен статус или да ги възстановяват в такъв статус. За тази цел те се задължават да прилагат в границите на националните си територии мерките, предписани в член III, заедно със специфичните мерки, определени в плана за действие, предвиден в член IV от настоящото споразумение“.

               Предвиденият акт ще влезе в сила за всички страни и ще стане обвързващ за тях на деветдесетия ден след датата на неговото приемане от срещата на страните, освен за онези страни, които са внесли резерва. През деветдесетдневния срок всяка от страните може да внесе резерва във връзка с изменението на приложението чрез писмено известие до депозитаря.

               3.Позиция, която трябва да се заеме от името на Съюза

               Предложената позиция, която трябва да се заеме от името на Съюза в рамките на седмата сесия на срещата на страните, е да се подкрепи приемането на предвидения акт.

               Предложените изменения на приложение 2 бяха представени от Европейския съюз. Предложените изменения на приложение 3 бяха представени от Европейския съюз и Уганда.

               Предложените от Европейския съюз изменения на приложения 2 и 3 бяха представени във връзка с Решение 10326/18 на Съвета
                  5
               .

               Предложеното от Европейския съюз изменение на приложение 2 се състои от добавянето на качулатия корморан (Phalacrocorax aristotelis) към списъка на видовете водолюбиви птици, за които се прилага Споразумението.

               Предложените от Европейския съюз изменения на таблица 1 от приложение 3 се състоят в преместването на всички популации на кривоклюния брегобегач (Calidris ferruginea), тъпоклюната кайра (Fratercula arctica) и гагарката (Alca torda) в колона A на таблица 1, в категории 4, 1б, и 4, съответно, и във вписването на популацията извън Европейския съюз (Баренцово море) на Phalacrocorax aristotelis aristotelis и на популацията в Европейския съюз (източно Средиземноморие – Хърватия, Адриатическо море) на Phalacrocorax aristotelis desmarestii в колона А на таблица 1 от приложение 3, в категории 2 и 1в, съответно.

               Предложените изменения ще бъдат одобрени от Комисията от името на Европейския съюз съгласно член 3, параграфи 1 и 3 от Решение 2006/871/ЕО от 18 юли 2005 г. относно сключването от името на Европейската общност на споразумението за опазване на мигриращите водолюбиви птици от Африка и Евразия.

               Предложените от Уганда изменения на таблица 1 от приложение 3 се състоят в премахване на думата „значително“ от критерии А3, в) и Б2, в), създаване на нов критерий А3, д) и Б2, д) за „бързо краткосрочно влошаване“ и преместване на няколко вида от една колона или категория в друга, както е посочено в проекторезолюция 7.3.

               Предложените от Уганда изменения следва да бъдат одобрени от името на Европейския съюз, тъй като те отразяват развитието на природозащитния статус на засегнатите популации на тези видове птици и ще допринесат за по-висока степен на закрила на намаляващите популации от тези видове.  По-конкретно:

               а)Предложените изменения на приложение 3 към Споразумението, внесени от Уганда и описани в проекторезолюция 7.3, които са съгласувани със съответното законодателство на ЕС (Директивата за птиците), ще бъдат одобрени от Комисията от името на Европейския съюз съгласно член 3, параграфи 1 и 3 от Решение 2006/871/ЕО от 18 юли 2005 г. относно сключването от името на Европейската общност на споразумението за опазване на мигриращите водолюбиви птици от Африка и Евразия.

               б)Предложените изменения на приложение 3 към Споразумението, представени от Уганда и описани в проекторезолюция 7.3, засягат следните девет вида: обикновена гага - Somateria mollissima, среден нирец - Mergus serrator, кафявоглава потапница - Aythya ferina, стридояд - Haematopus ostralegus, обикновена калугерица - Vanellus vanellus, пъстроопашат крайбрежен бекас - Limosa lapponica, черноопашат крайбрежен бекас - Limosa limosa, голям брегобегач - Calidris canutus, и голям червенокрак водобегач
                  -  Tringa erythropus, които не са съгласувани със съответното законодателство на ЕС (Директивата за птиците), следва да бъдат одобрени от името на Европейския съюз съгласно член 218, параграф 9 от ДФЕС.

               Съгласно член 3, параграф 4 от Решение 2006/871/ЕО от 18 юли 2005 г. относно сключването от името на Европейската общност на споразумението за опазване на мигриращите водолюбиви птици от Африка и Евразия обаче Комисията ще внесе резерва по отношение на предложените изменения, засягащи горепосочените девет вида, както беше направено и за изменения с подобен ефект на предходни сесии на срещата на страните, тъй като тези изменения налагат изменяне на Директивата за птиците, което не е възможно в срок от деветдесет дни от датата на приемането им на срещата на страните.

               В резервата на Европейския съюз се разграничават две групи от видове.

               За популациите на четири вида — среден нирец, кафявоглава потапница, черноопашат крайбрежен бекас и голям червенокрак водобегач, които се предлага да бъдат включени в категории 1б (кафявоглава потапница) или 3в (останалите три вида) в колона А, ловът ще бъде забранен съгласно Споразумението, макар че те са ловни видове съгласно Директивата за птиците, тъй като са включени в приложение IIб към нея. Следователно, съгласно член 3, параграф 4 от Решение № 2006/871/ЕО на Съвета от 18 юли 2005 г., Комисията ще внесе резерва по отношение на тези изменения, тъй като не е възможно да се измени Директивата за птиците в срок от деветдесет дни от датата на тяхното приемане от срещата на страните.

               Предлага се популациите на пет други вида — обикновената гага, стридояда,обикновената калугерица, пъстроопашатия крайбрежен бекас и големия брегобегач, да бъдат изброени в категория 4 на колона А от приложение 3 към Споразумението. Съгласно приложение 3 видовете, изброени в тази категория, може да бъдат ловувани само в рамките на международен план за действие за видовете, чрез който страните ще положат усилия да прилагат принципите на адаптивно управление на улова. Следователно резервата на Европейския съюз по отношение на тях може да бъде оттеглена, щом бъде въведен механизъм за адаптивно управление на улова от международен орган в съответствие с изискванията на член 7 от Директивата за птиците.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва също така инструменти, които нямат обвързващ характер по международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  6
               .

               4.1.2.Приложение в конкретния случай

               Срещата на страните е орган, учреден чрез споразумение, а именно Споразумението за опазване на мигриращите водолюбиви птици от Африка и Евразия.

               Актът, който срещата на страните има за задача да приеме, представлява акт с правно действие. Предвиденият акт ще бъде правно обвързващ съгласно международното право и може да окаже значително въздействие върху съдържанието на законодателство на Европейския съюз, а именно Директивата за птиците. Това се дължи на факта, че някои действия, по-специално по отношение на лова, които страните предприемат във връзка с приоритетните видове, изброени в таблица 1 от приложение 3 към Споразумението, не винаги са съвместими със съдържащите се в Директивата за птиците разпоредби относно същите видове. По-конкретно, ако вид, посочен в приложение II към Директивата за птиците, не е ловен съгласно AEWA, това би наложило изменение на Директивата за птиците. Съгласно член 3 от Решение 2006/871/ЕО от 18 юли 2005 г. относно сключването от името на Европейската общност на споразумението за опазване на мигриращите водолюбиви птици от Африка и Евразия, по въпроси, попадащи в компетенцията на Общността, Комисията е упълномощена да одобри от името на Общността изменения на приложенията към Споразумението, приети в съответствие с член Х, параграф 5 от него. Това упълномощаване обаче е ограничено до тези изменения, които са съгласувани със законодателството на Общността за опазване на дивите птици и техните природни местообитания и не предполагат промени в него.

               Тъй като предложените от Уганда изменения на таблица 1 от приложение 3 към Споразумението, засягащи следните девет вида: обикновена гага - Somateria mollissima, среден нирец - Mergus serrator, кафявоглава потапница - Aythya ferina, стридояд - Haematopus ostralegus, обикновена калугерица - Vanellus vanellus, пъстроопашат крайбрежен бекас - Limosa lapponica, черноопашат крайбрежен бекас - Limosa limosa, голям брегобегач - Calidris canutus, и голям червенокрак водобегач
                  -  Tringa erythropus, биха наложили изменение на Директивата за птиците, необходимо е решение на Съвета за установяване на позицията, която да бъде заета от името на Европейския съюз по този въпрос
                  7
                на седмата сесия на срещата на страните по Споразумението.

               Предвиденият акт не допълва, нито изменя институционалната рамка на споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение по член 218, параграф 9 от ДФЕС зависи преди всичко от целта и съдържанието на предвидения акт, по отношение на който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Основната цел и съдържанието на предвидения акт са свързани с околната среда.

               Поради това материалноправното основание за предложеното решение е член 192, параграф 1 от ДФЕС.

               4.3.Заключение

               Правното основание за предложеното решение следва да бъде член 192, параграф 1 от ДФЕС във връзка с член 218, параграф 9 от ДФЕС.

               5.Публикуване на предвидения акт

               Тъй като предвиденият акт на Споразумението за опазване на мигриращите водолюбиви птици от Африка и Евразия ще измени приложения 2 и 3 към него, е целесъобразно той да бъде публикуван в Официален вестник на Европейския съюз след приемането му.

               2018/0369 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Съюза в рамките на седмата сесия на срещата на страните по Споразумението за опазване на мигриращите водолюбиви птици от Африка и Евразия (AEWA) във връзка с някои изменения на приложение 3 към Споразумението

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 192, параграф 1 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Споразумението за опазване на мигриращите водолюбиви птици от Африка и Евразия („Споразумението“) влезе в сила на 1 ноември 1999 г. и беше одобрено от името на Европейската общност с Решение 2006/871/ЕО на Съвета
                  8
               .

               (2)Съгласно член Х, параграф 5 от Споразумението срещата на страните може да приема изменения на приложенията към него.

               (3)Очаква се седмата сесия на срещата на страните по Споразумението, която ще се проведе от 4 до 8 декември 2018 г., да приеме резолюция относно приемането на изменения на приложения 2 и 3 към Споразумението.

               (4)Целесъобразно е да се установи позицията, която трябва да се заеме от името на Съюза в рамките на срещата на страните, тъй като резолюцията ще бъде обвързваща за Съюза и може да окаже значително въздействие върху съдържанието на законодателството на Съюза, а именно Директивата за птиците.

               (5)Предложените изменения на приложение 3 към Споразумението, представени от Уганда и описани в проекторезолюция 7.3, засягащи следните девет вида: обикновена гага - Somateria mollissima, среден нирец - Mergus serrator, кафявоглава потапница - Aythya ferina, стридояд - Haematopus ostralegus, обикновена калугерица - Vanellus vanellus, пъстроопашат крайбрежен бекас - Limosa lapponica, черноопашат крайбрежен бекас - Limosa limosa, голям брегобегач - Calidris canutus, и голям червенокрак водобегач
                  -  Tringa erythropus, които не са съгласувани със съответното законодателство на ЕС (Директивата за птиците), следва да бъдат одобрени от името на Европейския съюз, тъй като това ще допринесе за постигането на по-висока степен на закрила на намаляващите популации на тези видове. Съгласно член 3, параграф 4 от Решение 2006/871/ЕО от 18 юли 2005 г. относно сключването от името на Европейската общност на споразумението за опазване на мигриращите водолюбиви птици от Африка и Евразия обаче Комисията ще внесе резерва по отношение на предложените изменения, засягащи горепосочените девет вида, тъй като те биха наложили изменяне на Директивата за птиците, което не е възможно в срок от деветдесет дни от датата на приемането им от срещата на страните.

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза по време на седмата сесия на срещата на страните по Споразумението, е следната:

               Измененията на приложение 3 към Споразумението, представени от Уганда и описани в проекторезолюция 7.3 на седмата сесия на срещата на страните по Споразумението, засягащи следните девет вида: обикновена гага - Somateria mollissima, среден нирец - Mergus serrator, кафявоглава потапница - Aythya ferina, стридояд - Haematopus ostralegus, обикновена калугерица - Vanellus vanellus, пъстроопашат крайбрежен бекас - Limosa lapponica, черноопашат крайбрежен бекас - Limosa limosa, голям брегобегач - Calidris canutus, и голям червенокрак водобегач
                  -  Tringa erythropus, ще бъдат одобрени на седмата сесия на срещата на страните по Споразумението от името на Европейския съюз.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Решение 2006/871/ЕО на Съвета от 18 юли 2005 г. относно заключението от страна на Европейската общност по отношение на Споразумението за опазване на мигриращите водолюбиви птици от Африка и Евразия, ОВ L 345, 8.12.2006 г., стр. 24.

                     (2)

                        Три държави членки не са страни по Споразумението: Австрия, Малта и Полша.

                     (3)

                        ОВ L 20 от 26.01.2010 г., стр. 7 -
                  http://eur-lex.europa.eu/LexUriServ/LexUriServ.do?uri=OJ:L:2010:020:0007:0025:BG:PDF
                  .

                     (4)

                  https://www.unep-aewa.org/en/document/adoption-amendments-aewa-annexes-3

                     (5)

                  http://data.consilium.europa.eu/doc/document/ST-10326-2018-INIT/en/pdf
                   (хипервръзката вече не работи)

                     (6)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (7)

                        Измененията, които не налагат изменение на Директивата за птиците, могат да бъдат одобрени от Комисията съгласно Решение 2006/871/ЕО на Съвета от 18 юли 2005 г.

                     (8)

                        ОВ L345, 8.12.2006 г., стр. 24


               ЕВРОПЕЙСКА КОМИСИЯ
            Брюксел, 5.11.2018
            COM(2018) 724 final
            2018/0374(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Съвместния съвет, създаден съгласно Споразумението за икономическо партньорство между Европейския съюз и неговите държави членки, от една страна, и държавите по СИП ЮАОР, от друга страна, по отношение на приемането на процедурните правилници на Съвместния съвет и Комитета по търговия и развитие

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която трябва да се заеме от името на Съюза в рамките на Съвместния съвет, създаден съгласно Споразумението за икономическо партньорство между Европейския съюз и неговите държави членки, от една страна, и държавите от Южноафриканската общност за развитие („ЮАОР“), страни по СИП, от друга страна, във връзка с предвиденото приемане на процедурните правилници на Съвместния съвет и Комитета по търговия и развитие.

               2.Контекст на предложението

               2.1.Споразумение за икономическо партньорство между Европейския съюз и неговите държави членки, от една страна, и държавите по СИП ЮАОР, от друга страна

               Споразумението за икономическо партньорство между Европейския съюз и неговите държави членки, от една страна, и държавите по СИП ЮАОР, от друга страна, има за цел:

               а)да допринесе за намаляването и премахването на бедността посредством установяването на търговско партньорство, съобразено с целта за устойчиво развитие, с Целите на хилядолетието за развитие и със Споразумението от Котону;

               б)да насърчи регионалната интеграция, икономическото сътрудничество и доброто управление с оглед създаване и прилагане на ефективна, предвидима и прозрачна регионална регулаторна рамка за търговията и инвестициите между страните по споразумението, както и между държавите по СИП ЮАОР;

               в)да насърчи постепенната интеграция на държавите по СИП ЮАОР в световната икономика, в съответствие с взетите от тях политически решения и приоритетите им за развитие;

               г)да подобри капацитета на държавите по СИП ЮАОР в областта на търговската политика и въпросите, свързани с търговията;

               д)да подобри условията за нарастване на инвестициите и инициативите в частния сектор и да повиши капацитета по отношение на предлагането, конкурентоспособността и икономическия растеж в държавите по СИП ЮАОР, както и

               е)да укрепи съществуващите връзки между страните въз основа на солидарност и взаимен интерес.

               Споразумението се прилага временно между Европейския съюз и неговите държави членки, от една страна, и Ботсуана, Лесото, Намибия, Есватини и Южна Африка, от друга страна, от 10 октомври 2016 г. и между Европейския съюз и неговите държави членки, от една страна, и Мозамбик, от друга страна, от 4 февруари 2018 г.

               2.2.Съвместен съвет

               С член 100 от Споразумението се създава Съвместен съвет, по отношение на който е предвидено, че е „натоварен с надзора и управлението във връзка с прилагането на настоящото споразумение“.

               В член 101 от Споразумението е предвидено, че Съвместният съвет се състои, от една страна, от съответните членове на Съвета на ЕС и съответните членове на Европейската комисия или техни представители и, от друга страна, от съответните министри на държавите по СИП ЮАОР или техни представители. Част от функциите на Съвместния съвет е да утвърди собствен процедурен правилник и процедурен правилник на Комитета по търговия и развитие.

               В член 102 от Споразумението е предвидено, че решенията на Съвместния съвет се вземат с консенсус и са задължителни за страните.

               2.3.Предвиден акт на Съвместния съвет

               По време на първото си заседание Съвместният съвет приема решение относно процедурните правилници на Съвместния съвет и на Комитета по търговия („предвидения акт“).

               Целта на предвидения акт е да се определят правилата относно организацията и функционирането на Съвместния съвет и Комитета по търговия и развитие.

               3.Позиция, която трябва да се заеме от името на Съюза

               С настоящото предложение за решение на Съвета се определя позицията, която трябва да се заеме от името на Съюза в рамките на Съвместния съвет, учреден в рамките на СИП ЮАОР—ЕС, по отношение на процедурните правилници на Съвместния съвет и Комитета по търговия и развитие.

               Страните по споразумението обсъдиха процедурните правилници и се споразумяха, че без да се засяга процедурата на ЕС за вземане на решения, процедурните правилници ще бъдат приети на първото заседание на Съвместния съвет, което е предвидено за първото полугодие на 2019 г.

               По същество приложените процедурни правилници са много сходни с процедурните правилници по други споразумения за икономическо партньорство и търговски споразумения.

               Процедурните правилници са от съществено значение за изграждането на институционалната рамка на споразумението, а оттам и за гладкото прилагане на споразумението.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  1
               .

               4.1.2.Приложение в конкретния случай

               Съвместният съвет е орган, създаден по силата на споразумение, а именно СИП ЮАОР—ЕС.

               Актът, който Съвместният съвет има за задача да приеме, е акт с правно действие. Предвиденият акт ще бъде обвързващ съгласно международното право в съответствие с член 102, параграф 2 от споразумението.

               Предвиденият акт не допълва, нито изменя институционалната рамка на споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Основната цел и съдържание на предвидения акт са свързани с общата търговска политика.

               Поради това материалноправното основание за предлаганото решение е член 207 от ДФЕС.

               4.3.Заключение

               Правното основание за предложеното решение следва да бъде член 207 от ДФЕС във връзка с член 218, параграф 9 от ДФЕС.

               2018/0374 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Съвместния съвет, създаден съгласно Споразумението за икономическо партньорство между Европейския съюз и неговите държави членки, от една страна, и държавите по СИП ЮАОР, от друга страна, по отношение на приемането на процедурните правилници на Съвместния съвет и Комитета по търговия и развитие

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 207 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Споразумението за икономическо партньорство между Европейския съюз и неговите държави членки, от една страна, и държавите от Южноафриканската общност за развитие („ЮАОР“), страни по СИП, от друга страна, беше подписано от Европейския съюз и неговите държави членки на 10 юни 2016 г.
                  2
                („Споразумението“). То се прилага временно между Европейския съюз и неговите държави членки, от една страна, и Ботсуана, Лесото, Намибия, Есватини и Южна Африка, от друга страна, от 10 октомври 2016 г. и между Европейския съюз и неговите държави членки, от една страна, и Мозамбик, от друга страна, от 4 февруари 2018 г.

               (2)Съгласно член 102, параграф 1 от Споразумението Съвместният съвет разполага с правомощието да взема решения по всички въпроси, попадащи в обхвата на Споразумението. Съгласно член 101, параграф 3, букви з) и и) Съвместният съвет утвърждава собствен процедурен правилник и процедурен правилник на Комитета по търговия и развитие.

               (3)По време на първото си заседание Съвместният съвет приема решения по отношение на своя процедурен правилник и този на Комитета по търговия и развитие.

               (4)Целесъобразно е да се определи позицията, която трябва да се заеме от името на Съюза в рамките на Съвместния съвет, тъй като предвиденото решение на Съвместния съвет ще бъде обвързващо за Съюза,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза по време на първото заседание на Съвместния съвет, се основава на проекта на решение на Съвместния съвет по отношение на процедурния правилник на Съвместния съвет и процедурния правилник на Комитета по търговия и развитие, приложен към настоящото решение.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 61 — 64.

                     (2)

                        Споразумение за икономическо партньорство между Европейския съюз и неговите държави членки, от една страна, и държавите по СИП ЮАОР, от друга страна (OB L 250, 16.9.2016 г., стр. 3).

    ---documentbreak---

               ЕВРОПЕЙСКА КОМИСИЯ
            Брюксел, 5.11.2018
            COM(2018) 724 final
            ПРИЛОЖЕНИЕ
            към
            Предложение за Решение на Съвета
            относно позицията, която трябва да се заеме от името на Европейския съюз в рамките на Съвместния съвет, създаден съгласно Споразумението за икономическо партньорство между Европейския съюз и неговите държави членки, от една страна, и държавите по СИП ЮАОР, от друга страна, по отношение на приемането на процедурните правилници на Съвместния съвет и Комитета по търговия и развитие

               ПРИЛОЖЕНИЕ

               РЕШЕНИЕ № 1 НА СЪВМЕСТНИЯ СЪВЕТ

               от ... г.

               относно приемането на процедурните правилници на Съвместния съвет и на Комитета по търговия и развитие

               СЪВМЕСТНИЯТ СЪВЕТ,

               като взе предвид Споразумението за икономическо партньорство между Европейския съюз и неговите държави членки, от една страна, и държавите по СИП ЮАОР, от друга страна („Споразумението“), подписано в Касане на 10 юни 2016 г., и по-специално членове 100, 101 и 102 от него,

               ПРИЕ НАСТОЯЩОТО РЕШЕНИЕ:

               1.Процедурният правилник на Съвместния съвет се приема във вида, в който фигурира в приложение I.

               2.Процедурният правилник на Комитета по търговия и развитие се приема във вида, в който фигурира в приложение II.

               3.Настоящото решение влиза в сила в деня на приемането му.

               Изготвено в ............... на ………………… г.

                        За Съвместния съвет

                        Министър на търговията на

                        Представител на ЕС

               ПРИЛОЖЕНИЕ I

               ПРОЦЕДУРЕН ПРАВИЛНИК НА СЪВМЕСТНИЯ СЪВЕТ

               ГЛАВА I

               ОРГАНИЗАЦИЯ

               Член 1

               Състав и председателство

               1.Съвместният съвет, създаден в съответствие с член 100 от Споразумението за икономическо партньорство между Европейския съюз и неговите държави членки, от една страна, и държавите по СИП ЮАОР, от друга страна („Споразумението“), изпълнява своите задачи в съответствие с членове 100 и 101 от Споразумението.

               2.В настоящия процедурен правилник позоваването на „страните“ е в съответствие с определението в член 104 от Споразумението.

               3.Съгласно член 101, параграф 1 от Споразумението Съвместният съвет се състои, от една страна, от съответните членове на Съвета на ЕС и съответните членове на Европейската комисия или техни представители и, от друга страна, от съответните министри на държавите по СИП ЮАОР или техни представители.

               4.Съвместният съвет се председателства на равнище министър и на ротационен принцип от представител на Съвета на Европейския съюз и представител на Европейската комисия от името на Европейския съюз и от представител на държавите по СИП ЮАОР. Първото заседание на Съвместния съвет се председателства съвместно от страните.

               5.Мандатът на първото председателство започва на датата на първото заседание на Съвместния съвет и приключва на 31 декември същата година.

               Член 2

               Заседания

               1.Съгласно разпоредбата на член 102, параграф 4 от Споразумението, Съвместният съвет провежда заседания редовно, най-малко веднъж на две (2) години, и извънредно, когато обстоятелствата го налагат и при съгласие на страните.

               2.Освен ако страните не уговорят друго, заседанията се провеждат на ротационен принцип в Брюксел или на територията на една от държавите по СИП ЮАОР.

               3.Освен ако страните не уговорят друго, заседанията на Съвместния съвет се свикват от страната, която председателства Съвместния съвет, след консултации с другата страна.

               4.Страните могат да уговорят заседанията на Съвместния съвет да се провеждат чрез електронни средства.

               Член 3

               Наблюдатели

               Със свое решение Съвместният съвет може ad hoc да кани наблюдатели и да определя въпросите от дневния ред, на чието разглеждане могат да присъстват поканените наблюдатели.

               Член 4

               Секретариат

               1.Страната, която е домакин на заседанието на Съвместния съвет, изпълнява функциите на секретариат.

               2.Когато заседанието се провежда чрез електронни средства, функциите на секретариата се изпълняват от страната, която председателства Съвместния съвет.

               ГЛАВА II

               ФУНКЦИОНИРАНЕ

               Член 5

               Документи

               Когато обсъжданията на Съвместния съвет се основават на разяснителни писмени документи, тези документи се номерират и разпространяват от секретариата на Съвместния съвет като документи на Съвместния съвет.

               Член 6

               Уведомяване за заседанията и дневен ред на заседанията

               1.Секретариатът уведомява страните за свикването на заседание и ги поканва да направят предложения по дневния ред не по-късно от тридесет (30) дни преди заседанието. Ако се налага да бъдат разгледани спешни въпроси и/или непредвидени обстоятелства, заседанието може да бъде свикано с кратко предизвестие.

               2.Секретариатът на Съвместния съвет изготвя предварителен дневен ред за всяко заседание. Той се изпраща от секретариата на председателя и на членовете на Съвместния съвет не по-късно от четиринадесет (14) дни преди началото на заседанието.

               3.Предварителният дневен ред включва въпроси, по отношение на които секретариатът на Съвместния съвет е получил искания от едната или другата страна за включването им в дневния ред.

               4.Дневният ред се приема от Съвместния съвет в началото на всяко заседание. Въпроси, които не са включени в предварителния дневен ред, могат да бъдат добавени към дневния ред със съгласието на страните.

               5.Със съгласието на страните председателят на Съвместния съвет може да покани на заседанията експерти, за да предоставят информация по конкретни теми.

               Член 7

               Протокол от заседанието

               Освен ако страните не уговорят друго, за всяко заседание се изготвя протокол, който се съставя от секретариата на Съвместния съвет и се приема в края на заседанието.

               Член 8

               Решения и препоръки

               1.В съответствие с член 102 от Споразумението Съвместният съвет приема с консенсус решения или препоръки в случаите, предвидени в Споразумението.

               2.Когато Съвместният съвет е оправомощен съгласно Споразумението да приема решения или препоръки, в протокола от заседанието тези актове носят наименованието „Решение“ или съответно „Препоръка“. Секретариатът на Съвместния съвет дава на всяко решение или препоръка пореден номер, придружен от датата на приемане и описание на неговия предмет. Във всяко решение или препоръка се посочва датата, на която решението или препоръката влиза в сила.

               3.Ако дадена държава по СИП ЮАОР отсъства, секретариатът съобщава приетите на заседанието решения и/или препоръки на члена, който е бил възпрепятстван да участва в заседанието. Засегнатата държава по СИП ЮАОР представя писмен отговор до десет (10) календарни дни след изпращането на решенията и/или препоръките, като посочва решенията и/или препоръките, с които тя не е съгласна, включително мотивите за това. Ако горепосоченият писмен отговор не бъде представен до десет (10) календарни дни, решенията и/или препоръките се считат за приети. Ако отсъствалата държава по СИП ЮАОР е несъгласна с решенията и/или препоръките, се прилага процедурата по параграф 4.

               4.В периода между заседанията Съвместният съвет може да приема решения и препоръки чрез писмена процедура или чрез електронни средства, ако страните постигнат съгласие за това. Писмената процедура се състои в размяна на ноти между представители на страните.

               5.Автентичността на решенията и препоръките, приети от Съвместния съвет, се установява чрез подписването на оригиналния екземпляр от представител на Европейския съюз и от представител на държавите по СИП ЮАОР.

               Член 9

               Публичност

               1.Заседанията на Съвместния съвет не са публични, освен ако не бъде взето друго решение.

               2.Решенията и препоръките на Съвместния съвет могат да бъдат публикувани, ако страните решат това.

               ГЛАВА III

               ЗАКЛЮЧИТЕЛНИ РАЗПОРЕДБИ

               Член 10

               Разходи

               1.Всяка страна поема всички разходи, които е направила в резултат на участието си в заседанията на Съвместния съвет — както разноските за персонал, пътните и дневните разноски, така и пощенските и телекомуникационните разходи.

               2.Разходите по организирането на заседанията, осигуряването на устен превод и размножаването на документи се поемат от страната, която е домакин на заседанието.

               Член 11

               Комитет по търговия и развитие

               Съгласно разпоредбата на член 103, параграф 5 от Споразумението, Комитетът по търговия и развитие докладва на Съвместния съвет.

               Член 12

               Изменение на процедурния правилник

               Настоящият процедурен правилник може да бъде изменян с решение на Съвместния съвет в съответствие с член 8.

               ПРИЛОЖЕНИЕ II

               ПРОЦЕДУРЕН ПРАВИЛНИК НА КОМИТЕТА ПО ТЪРГОВИЯ И РАЗВИТИЕ

               ГЛАВА I

               ОРГАНИЗАЦИЯ

               Член 1

               Състав и председателство

               1.Комитетът по търговия и развитие, създаден в съответствие с член 103 от Споразумението за икономическо партньорство между Европейския съюз и неговите държави членки, от една страна, и държавите по СИП ЮАОР, от друга страна („Споразумението“), изпълнява своите задачи в съответствие с член 103 от Споразумението.

               2.В настоящия процедурен правилник позоваването на „страните“ е в съответствие с определението в член 104 от Споразумението.

               3.Съгласно разпоредбата на член 103, параграф 1 от Споразумението Комитетът по търговия и развитие е съставен от представители на страните, обикновено на равнище висши служители.

               4.Съгласно разпоредбата на член 103, параграф 2 от Споразумението Комитетът по търговия и развитие се председателства на ротационен принцип от висш служител на Европейската комисия и от висш служител на държавите по СИП ЮАОР. Първото заседание на Комитета по търговия и развитие се председателства съвместно от висш служител на Европейската комисия и от висш служител на държавите по СИП ЮАОР.

               5.Мандатът на първото председателство започва на датата на първото заседание на Комитета по търговия и развитие и приключва на 31 декември същата година.

               Член 2

               Заседания

               1.Комитетът по търговия и развитие заседава най-малко веднъж годишно или по искане на която и да е от страните. Освен ако страните не уговорят друго, заседанията се провеждат на ротационен принцип в Брюксел или на територията на една от държавите по СИП ЮАОР.

               2.Освен ако страните не уговорят друго, заседанията на Комитета по търговия и развитие се свикват от страната, която председателства Комитета, след консултации с другата страна.

               3.Страните могат да уговорят заседанията на Комитета по търговия и развитие да се провеждат чрез електронни средства.

               Член 3

               Наблюдатели

               Със свое решение Комитетът по търговия и развитие може ad hoc да кани наблюдатели и да определя въпросите от дневния ред, на чието разглеждане могат да присъстват поканените наблюдатели.

               Член 4

               Секретариат

               1.Страната, която е домакин на заседанието на Комитета по търговия и развитие, изпълнява функциите на секретариат.

               2.Когато заседанието се провежда чрез електронни средства, функциите на секретариата се изпълняват от страната, която председателства Комитета.

               ГЛАВА II

               ФУНКЦИОНИРАНЕ

               Член 5

               Документи

               Когато обсъжданията на Комитета по търговия и развитие се основават на разяснителни писмени документи, тези документи се номерират и разпространяват от секретариата като документи на Комитета по търговия и развитие.

               Член 6

               Уведомяване за заседанията и дневен ред на заседанията

               1.Секретариатът уведомява страните за свикването на заседание и ги поканва да внесат материали по дневния ред не по-късно от тридесет (30) дни преди заседанието. Ако се налага да бъдат разгледани спешни въпроси и/или непредвидени обстоятелства, заседанието може да бъде свикано с кратко предизвестие.

               2.Секретариатът на Комитета по търговия и развитие изготвя предварителен дневен ред за всяко заседание. Той се изпраща от секретариата на председателя и на членовете на Комитета по търговия и развитие не по-късно от четиринадесет (14) дни преди началото на заседанието.

               3.Предварителният дневен ред включва въпроси, по отношение на които секретариатът на Комитета по търговия и развитие е получил искания от едната или другата страна за включването им в дневния ред.

               4.Дневният ред се приема от Комитета по търговия и развитие в началото на всяко заседание. Въпроси, които не са включени в предварителния дневен ред, могат да бъдат добавени към дневния ред със съгласието на страните.

               5.Със съгласието на всички страни председателят на Комитета по търговия и развитие може да покани експерти да присъстват на заседанията, за да предоставят информация по конкретни теми.

               Член 7

               Протокол от заседанието

               Освен ако страните не уговорят друго, за всяко заседание се изготвя протокол, който се съставя от секретариата на Комитета по търговия и развитие и се приема в края на заседанието.

               Член 8

               Решения и препоръки

               1.Съгласно разпоредбата на член 103, параграф 6 от Споразумението, Комитетът по търговия и развитие приема с консенсус решения и препоръки в случаите, предвидени в Споразумението или когато това правомощие му е делегирано от Съвместния съвет.

               2.Когато Комитетът по търговия и развитие е оправомощен съгласно Споразумението да приема решения или препоръки или когато това правомощие му е делегирано от Съвместния съвет, в протокола от заседанието тези актове носят наименованието „Решение“ или съответно „Препоръка“. Секретариатът на Комитета по търговия и развитие дава пореден номер на всяко решение или препоръка, като същевременно отбелязва датата на приемане и дава описание на предмета на решението или препоръката. Във всяко решение или препоръка се посочва датата, на която решението или препоръката влиза в сила.

               3.Ако дадена държава по СИП ЮАОР отсъства, секретариатът съобщава приетите на заседанието решения и/или препоръки на члена, който е бил възпрепятстван да участва в заседанието. Тази държава по СИП ЮАОР представя писмен отговор до десет (10) календарни дни след изпращането на решенията и/или препоръките, като посочва решенията и/или препоръките, с които тя не е съгласна, включително мотивите за това. Ако горепосоченият писмен отговор не бъде представен до десет (10) календарни дни, решенията и/или препоръките се считат за приети. Ако отсъствалата държава по СИП ЮАОР е несъгласна с решенията и/или препоръките, се прилага процедурата по параграф 4.

               4.В периода между заседанията Комитета по търговия и развитие може да приема решения и препоръки чрез писмена процедура или чрез електронни средства, ако страните постигнат съгласие за това. Писмената процедура се състои в размяна на ноти между представители на страните.

               5.Автентичността на решенията и препоръките, приети от Комитета по търговия и развитие, се установява чрез подписването на оригиналния екземпляр от представител на Европейския съюз и от представител на държавите по СИП ЮАОР.

               Член 9

               Публичност

               1.Заседанията на Комитета по търговия и развитие не са публични, освен ако бъде взето друго решение.

               2.Решенията и препоръките на Комитета по търговия и развитие могат да бъдат публикувани, ако страните решат това.

               ГЛАВА III

               ЗАКЛЮЧИТЕЛНИ РАЗПОРЕДБИ

               Член 10

               Разходи

               1.Всяка страна поема всички разходи, които е направила в резултат на участието си в заседанията на Комитета по търговия и развитие — както разноските за персонал, пътните и дневните разноски, така и пощенските и телекомуникационните разходи.

               2.Разходите по организирането на заседанията, осигуряването на устен превод и размножаването на документи се поемат от страната, която е домакин на заседанието.

               Член 11

               Специални комитети и други органи

               1.Специалният комитет по митниците и улесняването на търговията, създаден съгласно член 50 от Споразумението, партньорството в областта на селското стопанство, създадено съгласно член 68 от Споразумението, и специалният комитет по географските указания и търговията с вина и спиртни напитки, създаден съгласно член 13 от протокол 3 към Споразумението, докладват на Комитета по търговия и развитие.

               2.В съответствие с разпоредбата на член 50, параграф 2, буква е) от Споразумението и съответно на член 13, параграф 5 от протокол 3 към Споразумението специалният комитет по митниците и улесняването на търговията и специалният комитет по географските указания и търговията с вина и спиртни напитки установяват свои процедурни правилници.

               3.В съответствие с разпоредбата на член 68, параграф 3 от Споразумението правилата за функционирането на партньорството в областта на селското стопанство се установяват с общо съгласие на страните, действащи в рамките на Комитета по търговия и развитие.

               4.В съответствие с разпоредбата на член 103, параграф 3 от Споразумението Комитетът по търговия и развитие може да създава специализирани технически групи за разглеждане на специфични въпроси от тяхната сфера на компетентност.

               5.Комитетът по търговия и развитие установява процедурните правилници на специализираните технически групи. Комитетът по търговия и развитие може да реши да разпусне специализираните технически групи и да определи или измени техния мандат.

               6.Специализираните технически групи докладват на Комитета по търговия и развитие след всяко заседание.

               Член 12

               Изменение на процедурния правилник

               Настоящият процедурен правилник може да бъде изменян с решение на Комитета по търговия и развитие в съответствие с член 8.